google/wiki40b huggingface dataset:
Fjernsynsnettverk

USA

I USA er derimot forskjellen mer synlig. Et amerikansk fjernsynsnettverk (eksempelvis ABC, CBS, FOX og NBC) videreformidler programmateriale til et gitt antall lokale fjernsynskanaler. De lokale kanalene kan i mange tilfeller velge sendetid for programmene selv, men da programmene ofte består av nyheter, er det som oftest ikke store forskjeller i sendetid fra by til by. Nettverkene eier sjelden kanalene selv, disse er i stedet eid av regionale medieforetak e.l. Ved siden av nettverksprogrammene sendes lokale nyheter eller materiale innkjøpt uavhengig av nettverkene (såkalt syndikering). Nettverkssendingene består hovedsakelig av morgenprogrammer, dramaserier (dagtid og kveldstid) og nyhetssendinger av mer nasjonal og internasjonal interesse. Den lokale fjernsynskanalen står derimot fritt til å gripe inn med egne nyhetsbulletiner e.l.
Toshiro Mifune

Oppvekst

Han var sønn av japanske kristne misjonærer bosatt i Kina, først i Qingdao, men for det meste i Darien,  og var 25 år da han for første gang kom til Japan. Under andre verdenskrig hadde han vært fotograf i hæren, så han syntes det var logisk å søke jobb som assisterende fotograf hos Toho Studios. Ryktene sier at han ble sendt av gårde til feil område i filmstudioet og ved en feiltagelse havnet på en scene der en talentjakt for nye unge skuespillere pågikk. Han var dog overhodet ikke interessert i å bli skuespiller, men regissøren Kajiro Yamamoto så noe hos ham og klarte å overtale ham til å gjøre et forsøk.

Slutten av livet

I 1992 begynte hans helse å skrante, trolig grunnet overarbeid. I 1995 medvirket han i sin siste film. Samme år ble han diagnostisert med sykdommen bukspyttkjertelkreft. Etter dette begynte hans fysiske og psykiske helse for alvor å avta. Han døde 1997 i Tokyo, Japan, etter svikt i flere organer. Mifune ble 77 år.
Radikalenerlass

Radikalenerlass (radikalerforordningen eller ekstremistforordningen, egentlig Grundsätze zur Frage der verfassungsfeindlichen Kräfte im öffentlichen Dienst) var en forordning gitt av den tyske regjeringssjefen (Willy Brandt) og regjeringssjefene for delstatene den 28. januar 1972.
Den innebar yrkesforbud for «radikalere» i hele den offentlige tjenesten både på føderalt- og delstatsnivå. Som ekstremister ble alle definert som ifølge tyske myndigheter (Verfassungsschutz) var «forfatningsfiendtlige». Medlemskap i organisasjoner og partier definert som «forfatningsfiendtlige» (eksempelvis kommunistiske partier, eller organisasjoner som Vereinigung der Verfolgten des Naziregimes/Bund der Antifaschisten og Deutsche Friedensgesellschaft/Vereinigte Kriegsdienstgegner) ble regnet som bevis for forfatningsfiendtlig innstilling. Forordningen innebar både at forfatningsfiendtlige personer ikke skulle ansettes, og at offentlige tjenestemenn kunne avskjediges hvis det ble godtgjort at de hadde en forfatningsfiendtlig innstilling.
Radikalerforordningen omfattet teoretisk radikale og ekstremister både på høyre- og venstresiden, men var i realiteten rettet mot venstreradikale og kommunister, og rammet derfor nesten utelukkende politiske grupperinger til venstre for sosialdemokratene og (etterhvert) de grønne.
Forordningen ble foreslått av innenriksministerkonferansen (delstatenes innenriksministre) og vedtatt i et møte mellom kansleren og statsministrene for delstatene.
Som følge av forordningen ble tilsammen 3,5 millioner vurdert. 10 000 ble utestengt fra den offentlige tjenesten, og 130 tjenestemenn avskjediget.
Fashion Model Directory

Fashion Model Directory (FMD) er en online database som inneholder informasjon om kvinnelige modeller, modellagenter og moteskapere. FMD er ofte omtalt som moteindustriens IMDb. Prosjektet ble startet i 1996 av Stuart Howard og ble kjøpt opp av FashionOne Group i 2002.
Geomorfologi

Geomorfologi (fra gresk: γη ge «jord», μορφή morfé «form» og λόγος, logos, «kunnskap») er vitenskapen om landformer og prosessene som danner dem. Geomorfologien søker å forstå hvorfor landskapet ser ut som det gjør: forstå landformenes historie og bevegelse, og forutse framtidige endringer gjennom en kombinasjon av feltobservasjoner, fysiske eksperiment og numerisk matematisk modellering. Geomorfologi praktiseres innenfor geologi, geodesi, geografi, arkeologi og pedologi.
Platetektonikk, studier av naturlig erosjon og av menneskeskapte prosesser som påvirker landformene utgjør grunnlaget for geomorfologien.
Praktisk anvendelse av geomorfolgi er innenfor områder som måling av effektene av klimaforandring, vurdere skredtrusler (stein, jord, leire), kontroll og opprettholdelse av elver eller beregning av kystlinjens haverosjon. Geomorfologi har også blitt brukt for å vurdere mulige forekomster av vann på Mars.
Permeans

Permeans er et begrep som benyttes generelt om et materiales evne til å lede en strøm av et stoff eller energi. Vanligvis brukes symbolet  eller Λ for permeans. Spesielt er begrepet mye brukt innenfor elektromagnetisme, der det betegner magnetisk ledningsevne.

Materialvitenskap

Innenfor materialvitenskapen er permeans graden av ledningsevne for å transportere et stoff i materiale. Et annet eksempel fra hydrologien kan være vann i jordsmonet, altså det som kalles grunnvann og som beveger seg sakte gjennom massene om terrenget heller.
Tonje Sagstuen

Karriere som håndballspiller

Tonje Sagstuen var aktiv på toppnivå i perioden 1989-98, og spilte 217 landskamper og gjorde 593 landslagsmål. Hun ble i 1999 tildelt Håndballstatuetten for sin innsats i norsk håndball. Hun er 187 cm lang. Hun tok en landslagspause etter VM i 1995, men gjorde comeback 19. august 1997. Hun spilte sin siste landskamp i april 1998, mot Frankrike.

Karriere som journalist

Hun startet sin yrkeskarriere som journalist i 1999, da hun begynte som sportsjournalist i Oppland Arbeiderblad. Senere fikk hun også helse- og sykehussektoren som sitt dekningsområde. I november 2006 fikk hun redaktøransvar i samme avis. Hun var ansvarlig redaktør i Oppland Arbeiderblad fra 2012 til 2014.
Hegelianisme

Hegelianisme er den filosofi fremlagt av den tyske filosof Georg Wilhelm Friedrich Hegel (1770-1831) og mer konkret det hoveddrag som kan oppsummeres med ordene «alene det rasjonelle er reelt»,, som uttrukker at all realitet kan prinsipielt uttrykkes ved hjelp av rasjonelle kategorier. Hegels mål er å redusere realiteten til en mer syntetisk enhet innen for den absolutte realismes system.
Hegelianismen skulle utvilke seg til et mangefasettert fenomen, ikke minst etter Hegels egen død. Den har gitt inspirasjon til en bred palett av filosofiske posisjoner. Dens representanter kan inndeles som ortodokse eller som reformorienterte tilhengere av Hefgels filosofi. Uttrykkene venstrehegelialisme og høyrehegelianisme var en tid på moten som betegnelser på retninger. 
Hegels innflytelse gjorde seg først gjeldende i Tyskland, men avsvekket seg der fra 1860-årene av. Utenfor landet fikk hegelianismen tilslutning fra 1820-årene av. Det ble dannet hegelske skoler med landspesifikke og gjerne nokså sprikende standpunkter i Skandinavia, Italia, Frankrike, Øst-Europa, Russland, USA og England.
Fylkesvei 7092

Fylkesvei 7092 (Fv7092) i Trøndelag går mellom Horseng og Berg i Vikna kommune. Veien er 8,2 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 508 (Nord-Trøndelag).
Oskar-Fredriksborg

Oskar-Fredriksborg er et tettsted i Vaxholm kommune i Stockholms län i landskapet Uppland i Sverige. I 2010 hadde tettstedet 722 innbyggere. Navnet kommer fra en festning på stedet som ble bygget på 1870-tallet. Festningen var et forsvarsverk for innseilingen til Stockholm.
Kollektivkampanjen

Kollektivkampanjen er en norsk landsomfattende bykampanje organisert i et samarbeid mellom miljøbevegelsen og fagbevegelsen knyttet mot kollektivsektoren. Kampanjen ble etablert i 1997 og er et samarbeid mellom de seks organisasjonene Fagforbundet, Norsk Jernbaneforbund, Norges Naturvernforbund, Norsk Transportarbeiderforbund, Natur og Ungdom og Yrkestrafikkforbundet.
Kollektivkampanjens formål er å bedre framkommeligheten for kollektivtrafikken i de store byområdene gjennom å få hevet tilskuddene til buss, trikk og bane. Kampanjens sekretariat ligger i Oslo hos Natur og Ungdom.
Trygve Johansen

Forleggerforeningen

Johansen var aktiv i Forleggerforeningen i 1970-årene, og ble i perioden 1975-1978 viseformann, deretter formann 1978-1981. Han var den første formannen som ikke representerte et av de største forlagene. Tiden ble regnet som det viktigste blant de mellomstore i 1978.
Olav V Land

Olav V Land er et landområde på østlige Spitsbergen, Svalbard. Det er det største og mest golde landområdet på Spitsbergen, nesten hele området er dekket av isbreer, hvorav Kvitbreen er den største. Wilhelmøya i øst hører også til Olav V Land. Landområdet er oppkalt etter Olav V, Norges konge 1957–1991.
Det er relativt lavt i øst mot Hinlopenstredet (4–600 moh.), og brattere mot vest, med Svalbards høyeste fjell Atomfjella i nordvest, 1300–1700 moh. Newtontoppen er 1713 meter høy, og Perriertoppen 1712 moh.
Mot vest avgrenses landområdet geografisk av Wijdefjorden og Billefjorden, mot nord og øst av Hinlopenstredet (med Nordaustlandet på andre siden), og mot sørvest av Storfjorden. På den andre siden av denne fjorden ligger Barentsøya.
Landområdet grenser mot nord til Ny-Friesland, mot sør til Sabine Land, mot sørvest til Bünsow Land og mot vest til Dickson Land.
Det er ingen bosetninger på Olav V Land, og det er meldeplikt til Sysselmannen for ferdsel i området. Kystområdet på begge sider av den innerste halvdelen av Wijdefjorden utgjør Indre Wijdefjorden nasjonalpark. Kystbeltet i nordøst mot Hinlopenstredet tilhører Nordaust-Svalbard naturreservat.
P.E. Lange-Müller

Musikken

Lange-Müller led av dårlig helse hele livet, men foretok allikevel mange reiser og komponerte en stor mengde musikk.
Allerede hans op. 1 Fem Sange af Salomon og Sulamith med tekst av B.S. Ingemann ble tatt godt i mot av publikum og kritikerne selv om mange av hans større verker senere fikk en mer lunken mottakelse.
Lange-Müller skrev mer enn 200 sanger for en stemme eller kor. Lange-Müllers  romanser og korsanger var den danske kulminasjonen på en musikksjanger som startet i Tyskland på slutten av 1700-tallet med blant annet
Beethoven, Schubert, Carl Loewe, Brahms og Hugo Wolf. 
I Danmark var det personer som J.A.P. Schultz, Weyse, Gade, Peter Heise og altså Lange-Müller som var de førende på dette området. Thomas Laub og Carl Nielsen forenklet stilen og Poul Schierbeck var kanskje den siste store eksponenten for denne sjangeren.
Men Lange-Müller skrev også mange stykker med orkester. Bl.a. 2 symfonier, en fiolinkonsert, flere orkestersuiter og 4 operaer. Dessuten skrev han større eller mindre mengder musikk til en lang rekke skuespill, blant annet hans største suksess; musikken til Holger Drachmanns eventyrspill Der var engang, hvor «Midsommervisen» inngår (den som Shu-bi-dua har skrevet ny musikk til) og musikken til Sophus Bauditzs lystspill I Mester Sebalds Have (1880).
«Vi elsker vort land» med tekst av Holger Drachmann er tatt opp i den danske kulturkanonen.
Joinville-le-Pont

Historie

Kommunen ble opprettet i 1791 med navnet La Branche-du-Pont-de-Saint-Maur ved å skille ut et område fra kommunen Saint-Maur-des-Fossés. Kommunen skiftet navn til Joinville-le-Pont 29. august 1831. Under Ludvig Filip av Frankrike, ble fortet Redoute de Gravelle bygd i kommunen.
I 1929 mistet Joinville-le-Pont mer enn en tredjedel av arealet da en del av Bois de Vincennes som hadde tilhørt Joinville-le-Pont ble innlemmet i Paris.
Ingvaldbukta

Ingvaldbukta er en 2,5 km bred bukt øst i Van Mijenfjorden og dannes av deltaet til Danzigelva som har bygget opp Conwentzodden. På andre siden av odden starter Torellbukta med morenemasser ut mot sjøen. Bukta ligger 10 km sørvest for Sveagruva, nord i Nathorst Land på Spitsbergen, Svalbard.
Danzigelva renner gjennom Danzigdalen fra Svalbreen, og fjellsidene utover det flate elvedeltaet er bratte med Birketvedttoppen (1070m) og Lundgrenfjellet (1054 m).
Stedet er oppkalt etter ishavsskipperen Ingvald Svendsen fra Tromsø.
I Ingvaldbukta stod et lite lemhus som Orvin observerte her i 1936, det tjente kanskje som bistasjon for fangstmenn.
Campingplass

En campingplass er en virksomhet som tilbyr et sted for overnatting for campingturister. Den inneholder alltid teltplasser og oppstillingsplasser for campingvogner og bobiler. Mange tilbyr også overnatting i campinghytter.
Standarden på en campingplass kan variere fra et helt enkelt jorde, via campingplasser av gjennomsnittlig standard med sanitæranlegg, til store anlegg med butikker, restauranter og fritidsaktiviteter. I Norge klassifiseres campingplasser i henhold til en skala fra 1 til 5.
Huating

Huating (kinesisk: 华亭县; pinyin: Huátíng Xiàn) er et fylke i byprefekturet Pingliang i provinsen Gansu i Folkerepublikken Kina. I 1999 var folketallet der på 176 941.
Universitetet i Groningen

Universitetet i Groningen (nederlandsk Rijksuniversiteit Groningen – RUG) ligger i byen Groningen og er det tredje største universitetet i Nederland.
Etter at universitetet ble grunnlagt i 1614 har over 100 000 studenter tatt sin eksamen der. Universitetet er med i Coimbragruppen. Det har et eget senter for arktis-studier som ledet utgravningene av Smeerenburg på Svalbard i årene 1979-1981.
År

Ett tropisk år er den tiden det tar jorden å gå én runde i sin bane rundt solen. Denne tiden varierer litt, i gjennomsnitt tar det 365,24221065 døgn (epoke J2000.0).

Akkurat nå er det år 2019 i den gregorianske kalenderen.
En måleenhet som ofte misforstås er et lysår. Dette er en lengdeenhet, ikke en tidsenhet.

Geologisk tid

I astronomi, geologi og paleontologi og fag som undersøker tidsspenn som er så lange at årstall er helt uegnet, benyttes ofte forkortelser for antall millioner eller milliarder år siden nåtiden, så som Kya = tusen år siden. Mya = millioner år siden og Gya = milliarder år siden. I arkeologi måles år gjerne i BP, som er antall år før «nåtiden», hvor nåtid regnes til 1950.
Daewon C.I.

Daewon C.I. (koreansk: 대원씨아이) er et datterselskap til Daewon Media som ble grunnlagt i 1991. Det er et sørkoreansk forlag som gir ut manhwa og manga. Det står for mer enn halvparten av tegneserieutgivelser i Sør-Korea.
Kromosom 3

Kromosom 3 er ett av de 23 kromosomparene hos mennesker. Kromosom 3 er det tredje største menneskelige kromosomet. Mennesker har normalt to versjoner av dette kromosomet, ett fra hver av foreldrene. Dette kromosomparet dekker omtrent 200 millioner basepar som er byggematerialet til DNA. Kromosom 3 står for nesten 6,5 % av den totale mengden DNA i cellene.
Identifiseringen av genene på hvert kromosom har i lang tid blitt sett på som ett av de viktigste forskningsområdene, og blitt viet mye tid og resursser. Siden forskere bruker forskjellige metoder til å identifisere genene, har man ikke klart å stadfeste ett nøyaktig antall gen. Det er antatt at kromosom 3 inneholder omtrent 2000 gen.
Hypolestidae

Utseende

Middelsstore, metallisk fargede vannymfer med klare vinger. Familien kjennes på visse særtrekk ved vingenes årer. Det er to tverr-årer i antenodal-området, de postnodale tverr-årene  er mer eller mindre ensrettet med tverr-årene lenger bak i vingen. Diskoidalcellen er rektangulær. Larvene har et stort (bredere enn thorax), nærmest kvadratisk hode, fasettøynene er rundede og stikker lite ut fra hodets ytterkant. Beina er ganske lange og kraftige, bakkroppen kjegleformet, bakerst med tre, forholdsvis korte, sekk-aktige gjelleblader som er tilspisset ytterst. Vingeknoppene er temmelig lange og når nesten til ytterkanten av femte bakkroppsledd.

Levevis

Familien har larver i rennende vann, der de jakter på ulike små leddyr. Slekten Lestoidea kan være et godt eksempel, disse larvene lever i steinete bekker i tropisk regnskog i Queensland.
Fager er lien

Handling

I ei hytte på åsen bor Aase sammen med sin morfar. Hun synes at livet er trist og fattig. Det beste hun vet er å sitte ved skumringen og drømme. Aase er glad i Kaare som arbeider på et stort gods i nærheten. Godseier Fredrik-August Reventlow er også intressert i Aase og gir ikke opp, tross at hun har avvist hans invitasjoner. Fredrik-August arrangerer en fest på godset og Aase serverer. Hun blir antastet av godseieren og føder senere et barn.

Merknad

Før filmen ble vist ble seks meter med dansing klipt vekk.

Filmen i dag

Den er gått tapt.
Bodil Hjelmeset

Bakgrunn

Hun vokste opp på gården Hjelmeset ved Sandane lufthavn, mot vest i kommunen på nordsida av Gloppefjorden, nær Anda. Hun er yngst av fire søsken i en aktiv idrettsfamilie, der alle har drevet med friidrett, men ingen på så høyt nivå som Bodil. Hun er søskenbarn av verdensmester i langrenn, Odd-Bjørn Hjelmeset, og hans bror langrennstreneren Roar Hjelmeset. Bodil Hjelmeset føyer seg inn i rekken av gode kastutøvere fra Gloppen kommune. Hun gikk idrettsfag ved Firda vidaregåande skule, og med tilretteleggingen hun fikk der, tok hun steget opp i norgestoppen.
Hjelmeset har siden tatt utdannelse som førskolelærer og arbeider i barnehage.

Idrettskarriere

Hjelmeset var lenge allsidig, og har kombinert friidrettssatsingen med håndballspill for Gloppen Håndballklubb (GHK). Tidlig veste det seg at hun hadde en god kastarm for spyd. Hun tok sin første NM-medalje for seniorer med bronse i 2000. Hun fulgte deretter opp med fem påfølgende andreplasser i NM fra 2001 til 2005. Hennes personlige rekord i spydkast er er 51,96 meter satt under et stevne i Kuortane, Finland 17. juni 2001. Resultatet gjør henne til norges 5. beste spydkaster gjennom tidene (per februar 2010).
Paracanthosybra

Utseende

Apomecynini er gjerne middelsstore, avlange, grå- eller brunaktige trebukker.

Utbredelse

Arten er bare kjent fra Madagaskar.
Pseudocongella

Levevis

De voksne billene finnes gjerne på blomster, larvene lever i jorda.

Utbredelse

Slekten er utbredt i det sørlige Afrika.
Ubåtklassen Delta IV

Delta-IV-klasse eller Prosjekt 667BDRM Delfin eller Deltaer IV-klass er den siste ubåttypen fra Delta-klassen. Ubåten har propell med fem blad for å minske støy. Fartøyet kan ta 16 ballistiske missil (SLBM) som alle kan avfyres på samme tid under fart og i undervasstilling.

Hovedvåpen

16 x SS-N-23 Skiff (SLBM)
Fulgoromorpha

Utseende

Fulgoromorpha kan skilles fra de andre plantesugerne særlig på den tre leddede antennen, med et litt ovalt rundt tredjeledd, som alltid bærer en fin antennebørste. Og på den to delte analåren (Y-form) i framvingen. I pannen har de gjerne flere skarpe lengdekjøler. Ansiktet er dekket av en flat plate, ofte med en eller to kjøler i midten.

Levevis

Alle lever av å suge plantesaft fra vertsplanten. 
Fulgoromorpha-artene har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere hudskift (nymfestadier). Nymfene ligner mer og mer på de voksne (imago) for hvert hudskifte.
Ann Welch

Bakgrunn

Hun var datter av en jernbanemann og ble født i London. Som barn førte Ann Welch en dagbok hvor hun noterte hvert eneste fly som fløy over huset. Hun fløy første gang med Alan Cobham i 1930. Etter at hun hadde skaffet seg motorsykkel for å kunne reise til den lokale flyplass, lærte hun å fly og fikk sitt flysertifikat i 1934 en måned etter at hun fylte sytten år. Fra tidlig alder likte hun å tegne, og hun var kjent for sine tegninger.

Andre verdenskrig og årene forut

Hun startet med glidefly i 1937 og deltok i en britisk-tysk sommerleir arrangert av London Gliding Club hvor hun møtte Wolf Hirth og Hanna Reitsch leieren ble etterfulgt av et besøk til Tyskland i 1938. Hun fikk igang Surrey Gliding Club i 1938 ved Redhill, Surrey, hvor hun ble sjefinstruktør og kunne registrere at klubben hadde over 100 medlemmer.
Da andre verdenskrig brøt ut meldte hun seg til tjeneste for Air Transport Auxiliary, hvor hun fløy mange typer fly, inklusive Spitfire, Hurricane, Blenheim og Wellington fra fabrikkene til de operative enheter. Hun stoppet med dette arbeidet, kort tid før hun fødte sin første datter.

Utmerkelser og æresbevisninger

Welch fikk FAIs bronsemedalje (1969), Lilienthal Gliding Medal (1973) and the FAI Gold Air Medal (1980) i takknemlighet for sitt arbeide med å lære og oppmuntre unge piloter. I 1989 fikk hun FAIs Pelagia Majewska Gliding Medal som en fremragende kvinnelige glide-pilot.
Juan Esnáider

Landslaget

Juan Esnáider spilte 3 landskamper for Argentinas herrelandslag.
James A. Vann gasskraftverk

James A. Vann Jr gasskraftverk  er et gasskraftverk i delstaten Alabama i USA. Det har en installert produksjonskapasitet på 439 MW, fordelt på 3 turbiner. Dette er et delstatens åttende største kraftverk målt etter effekt. Anlegget ble påbegynt omkring 1999 og stod ferdig i 2002. Brenselkilden er naturgass.
Coelocorynus runsoricus

Utseende

En middelsstor (ca. 20 millimeter), avlang, kastanjebrun gullbasse. Kroppsformen er nokså jevnbred, beina ikke spesielt lange. Hannene har ofte et kort horn i pannen og en uthulning foran på pronotum. Pronotum er spredt og svært grovt punktert. Dekkvingene har 13 markerte punktrader.

Levevis

Disse artene lever i fjellområder, typeeksemplarene for denne arten ble funnet i 2600-3000 meters høyde.

Utbredelse

Arten lever i Den demokratiske republikken Kongo og Uganda (Ruwenzori).
Europeisk integrasjon

Europeisk integrasjon er den vanlige betegnelse på arbeidet som har foregått hovedsakelig etter andre verdenskrig og frem til idag, for å skape et politisk og økonomisk fellesskap mellom de europeiske land. Dagens EU er integrasjonsprosessens siste resultat. Integrasjonen har blant annet foregått gjennom overføring av suverenitet fra det enkelte land til fellesskapsorganene i EU. Norge er ikke medlem av EU, men omfattes av denne prosessen gjennom sitt medlemskap i EØS.

Begrepets innhold

Det politiske fellesskapet som skapes gjennom integrasjonen, er kjennetegnet ved stadig nye saksområder for samarbeidet, nye medlemsland i EU og overføring av myndighet til de europeiske institusjonene fra medlemslandene. Integrasjon kan også foregå ved en kulturell sammenveving av land, og da uten å overføre suverenitet.

Historie

Integrasjonen har røtter tilbake til Schuman-planen og Kull- og stålunionen etablert i 1951. Forsøket på å laget et europeisk forsvar (Vestunionen) mislyktes i 1954. Samarbeidet i EU ble utvidet i 1957, ved dannelsen av Det europeiske økonomiske fellesskap (EEC), opprinnelig kalt Roma-traktaten og Det europeiske atomenergifellesskap. Den europeiske landbrukspolitikken ble utvidet i 1960-årene. I 1986 kom Den europeiske enhetsakt, med bestemmelser om det indre marked.
Ved grunnleggelsen av Den europeiske union ved Maastricht-traktaten i 1992 ble det uttalt at denne var «en ny fase i den europeiske integrasjonsprosess». Videre ble det dannet en økonomisk og monetær union (ØMU), som dannet grunnlaget for eurosamarbeidet. 
I preamblet til Traktaten om Den europeiske unions virkemåte, vedtatt som del av Lisboa-traktaten i 2007, er integrasjonen beskrevet som «en stadig tettere sammenslåing av de europeiske folk».
Norge er knyttet til den europeiske integrasjon gjennom EØS-avtalen.

Europeisk integrasjon i vitenskapen

Europeisk integrasjon er i likhet med også annen form for internasjonal politisk integrasjon, gjenstand for vitenskapelige studier og teori. To kjernespørsmål er for det første om den europeiske integrasjon foregår i samsvar med interessene til og under kontroll av nasjonalstatene og deres regjeringer. Alternativt er spørsmålet om integrasjon utløser en egendynamikk som regjeringene ikke klarer å styre.
HTC Touch Cruise

HTC Touch Cruise, også kjent som HTC P3650 eller sitt kodenavn HTC Polaris 100 er en Windows Mobile-basert mobiltelefon (Pocket-PC) som blir produsert av HTC.
Den ble lansert i januar 2008, men i januar 2009 lanserte selskapet en helt ny versjon med bl.a. kraftigere maskinvare og lavere vekt under samme navn. Den nye versjonen er den første mobiltelefonen som har HTC Footprints, som er geomerking av bilder. Begge versjonene har HTC TouchFLO brukergrensesnitt.
Skjermen er en berøringsskjerm som styres med stylus (penn) eller finger, og den kan vise et virtuelt qwerty-tastatur. Telefonen har en 4-veis navigasjonsknapp som også kan dreies for å scrolle.